“นายกฯ” ลั่นไม่ลาออก ตามข้อเรียกร้องกลุ่ม “คณะราษฎร” ถาม “ผมทำผิดอะไร”!
“นายกฯ” ลั่นไม่ลาออก ตามข้อเรียกร้องกลุ่มคณะราษฎร ถาม “ผมทำผิดอะไร”! 
“นายกฯ” ลั่นไม่ลาออก ตามข้อเรียกร้องกลุ่มคณะราษฎร ถาม “ผมทำผิดอะไร”!
16 ต.ค. 2563

ผู้สื่อข่าวรายงานว่า วันนี้ (16 ต.ค.63) ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี และรมว.กลาโหม กล่าวภายหลังเป็นประธานการประชุมคณะรัฐมนตรี (ครม.) นัดพิเศษ โดยยืนยันว่า จะไม่ลาออกจากตำแหน่งตามข้อเรียกร้องของกลุ่มคณะราษฎร 2563
“ไม่ออก…ผมทำผิดอะไร” พล.อ.ประยุทธ์ กล่าว
พร้อมระบุว่า ที่ประชุม ครม.วันนี้ เห็นชอบการประกาศสถานการณ์ฉุกเฉินที่มีความร้ายแรงในเขตท้องที่กรุงเทพมหานคร ซึ่งเป็นไปตามกระบวนการทางกฎหมายที่ต้องเสนอครม.ขอความเห็นชอบใน 3 วัน เพื่อให้อำนาจเจ้าหน้าที่ จากเดิมที่ใช้กฎหมายชุมนุมปกติ ทั้งนี้ รัฐบาลมุ่งหวังให้บ้านเมืองมีเสถียรภาพ สอดคล้องสถานการณ์โควิด-19 ด้วย โดยจะประกาศใช้ให้สั้นที่สุดเพียง 1 เดือน
การประกาศสถานการณ์ฉุกเฉินฯ เพื่อให้การแก้ไขปัญหาต่างๆ มีความคืบหน้า ทั้งมาตรการป้องกันโควิด มาตรการฟื้นฟูเศรษฐกิจที่ได้รับผลกระทบจากโควิด การเจรจาการค้าทั้งระดับทวิภาคีและพหุภาคี โดยขอให้ทุกคนช่วยกันดูแลให้บ้านเมืองสงบสุข เป็นห่วงผู้บริสุทธิ์ ขอให้ผู้ปกครองดูแลลูกหลานอย่าทำผิดกฎหมาย ต้องรักษาสิทธิของคนส่วนใหญ่ด้วย เพราะมีนักธุรกิจร้องเรียนเข้ามาเป็นจำนวนมาก
          “จำเป็นต้องประกาศใช้ เพื่อรักษาคนส่วนใหญ่ เรื่องเศรษฐกิจไว้ให้ได้ ต้องรักษาทรัพย์สินประชาชน ทำให้ทุกอย่างเสียไปทั้งหมด การทำงานทำด้วยความยากลำบาก…รัฐบาลมุ่งหวังให้สั้นที่สุดแค่ 1 เดือน หรือน้อยกว่านั้น ถ้าสถานการณ์คลี่คลายได้เร็ว” พล.อ.ประยุทธ์ กล่าว
สำหรับการประกาศเคอฟิวส์หรือกฎอัยการศึกนั้นขึ้นอยู่กับสถานการณ์ ซึ่งมีการกำหนดไว้ในกฎหมาย ตนไม่อยากให้เกิดเหตุรุนแรงขึ้น
  “ในส่วนของสภาฯ เดินตามขั้นตอนอยู่แล้ว ไปว่ากันตรงโน้น จะเปิดสภาฯในอีกไม่กี่วันอยู่แล้ว แก้รัฐธรรมนูญ รัฐบาลมีแนวทางอยู่แล้ว ขอให้เป็นไปตามขั้นตอนตามกฎหมาย” พล.อ.ประยุทธ์ กล่าว
นายกรัฐมนตรี ระบุว่า รมว.ต่างประเทศได้ทำความเข้าใจกับต่างประเทศ ถึงเหตุผลและความจำเป็นในการบังคับใช้กฎหมาย พร้อมย้ำว่าใช้มาตรการที่เบาที่สุดแล้ว เมื่อเปรียบเทียบกับต่างประเทศ
ด้านนายวิษณุ เครืองาม รองนายกรัฐมนตรี กล่าวว่า การบังคับใช้กฎหมายตาม พ.ร.ก.การบริหารราชการในสถานการณ์ฉุกเฉิน มีอยู่ 2 กรณี คือหนึ่งตามมาตรา 5 ซึ่งวันนี้ยังใช้อยู่ทั่วราชอาณาจักรในสถานการณ์โควิด-19 และสองการประกาศใช้สถานการณ์ฉุกเฉินที่มีความร้ายแรง บัดนี้ประกาศใช้เฉพาะกรุงเทพมหานคร เบื้องต้นมีกรอบ 30 วัน นายกฯสามารถยกเลิกได้ทันทีเมื่อเห็นสถานการณ์เบาบางลง
สำหรับการประกาศเคอร์ฟิวจะเป็นเมื่อไหร่ก็ได้ แต่เงื่อนไขที่ประกาศวันนี้ยังไม่มีใครคิดและพูดถึงเรื่องนี้ โดยหน่วยความมั่นคงจะประเมินสถานการณ์เป็นรายวัน ส่วนสถานการณ์จะยืดเยื้อหรือไม่นั้นยังไม่มีการประเมินตรงนี้
ส่วนที่รัฐธรรมนูญ มาตรา 44 ระบุว่าบุคคลมีสิทธิเสรีภาพการชุมนุมอย่างสงบและเปิดเผยนั้น แต่มาตราดังกล่าวกำหนดไว้ในวรรค 2 ว่า อาจจำกัดเสรีภาพตามวรรค 1 ได้ กรณีมีการประกาศสถานการณ์ฉุกเฉินซึ่งวันนี้มีแล้ว จึงถือเป็นข้อจำกัดของเสรีภาพนั้น หากในยามปกติไม่มีข้อจำกัดก็ยึดตามวรรค 1 แต่วันนี้เมื่อมีการประกาศ พ.ร.ก.ฉุกเฉินฯก็มีข้อจำกัด ดังนั้นจะมาอ้างเสรีภาพคงไม่ได้แล้ว
สำหรับการนัดชุมนุมที่แยกราชประสงค์ของคณะราษฎร 2563 ที่เจ้าหน้าที่ตำรวจระบุว่าผู้มาชุมนุมวันที่ 15 ต.ค. ถือว่าทำผิดกฎหมายทั้งหมดนั้น นายวิษณุ ระบุว่า ถูกต้อง เพราะเมื่อประกาศ พ.ร.ก.ฉุกเฉินฯ ไม่ว่าจะร้ายแรงหรือไม่จะไม่ใช้ พ.ร.บ.ชุมนุมสาธารณะ
ส่วนที่ผู้ชุมนุมประกาศว่าจะชุมนุมแบบดาวกระจายไปในจังหวัดต่างๆด้วย ขณะที่พ.ร.ก.ฉุกเฉินฯ ยังครอบคลุมเฉพาะกรุงเทพมหานครนั้น นายวิษณุ กล่าวว่า ถ้าจำเป็นก็ประกาศเพิ่มจังหวัดอื่นๆได้ ไม่มีปัญหาอะไร แต่หากมีการประกาศเพิ่มจังหวัดโดยที่ ครม.ยังไม่ได้อนุมัติก็ต้องนำเข้าที่ประชุม ครม.ฉุกเฉินแบบวันนี้อีกครั้ง
นายวิษณุ กล่าวว่า การชุมนุมดาวกระจายในต่างจังหวัดนั้นไม่กระทบกับการเลือกตั้งท้องถิ่นที่จะมีขึ้นในเดือน ธ.ค.นี้ ทุกอย่างยังคงเดินหน้าไปตามปกติ
ส่วนที่ฝ่ายค้านเสนอให้เปิดประชุมสภาสมัยวิสามัญ นายวิษณุ กล่าวว่า อีก 2 สัปดาห์สภาจะเปิดประชุมสามัญแล้ว กว่าจะเสนอพระราชกฤษฎีกาขึ้นไป และโปรดเกล้าฯลงมาก็พอดีกับวันเปิดสภาวันที่ 1 พ.ย.พอดี